ΓΡΑΠΤΗ ΕΡΩΤΗΣΗ E-1098/96 υποβολή: Jesϊs Cabezσn Alonso (PSE) προς την Επιτροπή (13 Μαΐου 1996)

Θέμα: Φορολογικό καθεστώς των ΜΜΕ

Προκειμένου να προωθηθούν οι επενδύσεις στις μικρομεσαίες επιχειρήσεις της Ευρωπαϊκής Ένωσης, σκέφτεται η Επιτροπή να προτείνει ένα λιγότερο πολύπλοκο φορολογικό καθεστώς για τις εν λόγω επιχειρήσεις και να θεσπίσει μηχανισμούς προς αποφυγή φορολογικών διακρίσεων που θα οδηγούσαν σε στρέβλωση του ελεύθερου ανταγωνισμού στο πλαίσιο της δημιουργίας μικρομεσαίων επιχειρήσεων;

Απάντηση του κ. Παπουτσή εξ ονόματος της Επιτροπής (18 Ιουνίου 1996)

Στην ανακοίνωσή της της 25 Μαΐου 1994 σχετικά με τη βελτίωση του φορολογικού περιβάλλοντος των μικρομεσαίων επιχειρήσεων (ΜΜΕ) ((COM(94) 206. )) η Επιτροπή δήλωσε ότι σύμφωνα με την αρχή της επικουρικότητας, τα προβλήματα που αντιμετωπίζουν οι ΜΜΕ όσον αφορά την ικανότητά τους να προσελκύσουν επαρκείς χρηματοδοτικούς πόρους και την αδυναμία τους να ανταπεξέλθουν στον πολύπλοκο χαρακτήρα των διοικητικών διαδικασιών, πρέπει να αντιμετωπισθούν σε εθνικό επίπεδο.

Εντούτοις, η Επιτροπή έκανε συστάσεις στα κράτη μέλη, ώστε να ενθαρρυνθούν συγκεκριμένες βελτιώσεις στο φορολογικό περιβάλλον των ΜΜΕ. Στη σύσταση που αφορά την φορολογία των ΜΜΕ ((ΕΕ L 177 της 9.07.1994. )) καλούνται τα κράτη μέλη, να υιοθετήσουν τα φορολογικά μέτρα που απαιτούνται για τη διόρθωση των αποτρεπτικών επιπτώσεων του προοδευτικού φόρου εισοδήματος στα επανεπενδυόμενα κέρδη των μη κεφαλαιουχικών εταιρειών και τον περιορισμό των φορολογικών εμποδίων, στις μεταβολές της νομικής μορφής των επιχειρήσεων. Η σύσταση για τη μεταφορά των ΜΜΕ ((ΕΕ L 385 της 31.12.1994. )) περιελάμβανε πρόσκληση στα κράτη μέλη για τη φορολογική ελάφρυνση, όσον αφορά τη μεταβίβαση επιχειρήσεων, ειδικά τον φόρο κληρονομιάς ή δωρεάς, με στόχο την εξασφάλιση της καλύτερης προσαρμογής της φορολογικής τους πολιτικής για να επιτευχθεί η επιβίωση των επιχειρήσεων.

Επιπλέον, η Επιτροπή ζήτησε από τα κράτη μέλη να ενθαρρύνουν, μέσω των κατάλληλων φορολογικών μέτρων, την επανεπένδυση της διαδικασίας πώλησης μιας επιχείρησης σε μια άλλη, και ως εκ τούτου να επιτευχθεί η συνέχιση της επιχείρησης, στην περίπτωση αλλαγής ιδιοκτήτη.

Η Επιτροπή, στην έκθεσή της για τις ΜΜΕ ((CSE(95)2087. )), στο Ευρωπαϊκό Συμβούλιο της Μαδρίτης, συνέστησε στα κράτη μέλη να αναπτύξουν μια αποφασιστική στρατηγική για τη διοικητική και ρυθμιστική απλούστευση, υπέρ των ΜΜΕ, περιλαμβανομένου ενός απλοποιημένου συστήματος ΦΠΑ. Περαιτέρω, η Επιτροπή ζήτησε την ανάληψη πρωτοβουλίας από μέρους των κρατών μελών ώστε να καταστεί πιο ελκυστική η χρηματοδότηση μετοχικού κεφαλαίου, για τις ΜΜΕ, από τη χρηματοδότηση δανειακού κεφαλαίου, βελτιώνοντας έτσι τη χρηματοδοτική σταθερότητα και το ποσοστό τους επιβίωσης υπό δύσκολες οικονομικές συνθήκες.

Τέλος, η Επιτροπή υπογραμμίζει τη σπουδαιότητα της συνέχισης των εργασιών για φορολογία, που καθορίζονται στο έγγραφο φορολογίας στην Ευρωπαϊκή Ένωση ((SEC(96)487. )), που συζητήθηκε από τους υπουργούς οικονομίας στη Βερόνα. Στο έγγραφο προτείνεται μια νέα συνολική προσέγγιση για θέματα φορολογίας και κοινωνικής ασφάλισης, στην οποία λαμβάνονται υπόψη οι στόχοι της ενιαίας αγοράς, η οικονομική και νομισματική ένωση και η καταπολέμηση της ανεργίας.